Článok

Prácou každého školského psychológa je pomoc celému systému školy – žiakom, rodičom, pedagogickým a odborným zamestnancom školy. Obdobie pandémie Covid19 zasiahlo každého z nás. Toto náročné obdobie prinútilo mnohých z nás prispôsobiť sa tejto novej dobe. Ako školský psychológ som sa snažila podporovať žiakov, rodičov, ale aj zamestnancov školy rôznymi formami komunikácie.

Žiakom, ale aj rodičom som pripravovala informačné materiály, ktoré prinášali rôzne spôsoby zvládania pandémie v domácom prostredí, veľakrát som konzultovala situácie, ktoré sa v domácom prostredí vyskytli, a to najmä telefonickou, či mailovou formou. Isteže sa podarili aj také situácie, vďaka ktorým sa rodinné pravidlá nanovo vyskladali, vzťahy upevnili, deti osamostatnili a všetkých posilnili do ďalších dní.

Mojou prioritou bolo aj informovať rodičov o tom, akým spôsobom motivovať žiakov k učeniu a ako zvládať učenie doma. Ako školský psychológ som vytvárala aj rôzne aktivity, a to najmä pre žiakov v predmete špeciálno-pedagogickej podpory Terapeuticko-korekčné cvičenia na podporu koncentrácie a rozvoja sociálnych zručností. Odborné psychologické poradenstvo som poskytovala aj pedagogickým zamestnancom najmä individuálne a najčastejšie telefonickou formou. Významná bola aj spolupráca s Centrom pedagogicko-psychologického poradenstva a prevencie, s ktorým prebiehali konzultácie i žiakoch, ktorí sú v ich starostlivosti.

Online formou som žiakom končiacich ročníkov rozosielala informácie o možnosti štúdia na stredných školách a o možnostiach absolvovaní dní otvorených dverí, ktoré prebiehali online. Zabezpečila som pre žiakov končiacich ročníkov besedu s koordinátorom duálneho vzdelávania, kde sa žiaci zapájali a získavali tak nové informácie, ktoré im pomáhajú v rozhodovaní pri výbere strednej školy.

Absolvovala som aj viacero webinárov, ktoré sa týkali najmä krízovej intervencie v mimoriadnych situáciách, tieto poznatky som ďalej využívala najmä pri komunikácii s rodičmi našich žiakov a s pedagogickými zamestnancami školy.